Stimaus,

Immoi chi seis torrendi a domu, a pustis de s’arricòveru in ispidali, si seus donendi una lìtera chi tocat intregada a su dotori chi si tenit in cura. In custa lìtera s’agatant is arrexonis de s’arricòveru, is interventus chi eus esecutau, comenti eus intzertau su mali, cali terapia tocat a sighiri una borta torraus a domu, is giambamentus chi tocant fatus in su stili de vida, esàminis e averiguamentus de fai in su tempus benidori.

Eus inditau difatis sa terapia de fai, cun totu is meixinas de pigai a pustis de s’arricòveru, e si cunsillaus de dda sighiri cun aficu tenendi in consìderu is ìndicus po s’oràriu e sa cantidadi, ca asinuncas ddoi at su perìgulu de no arrennesci a averiguai comenti si spetat sa patologia, faendi dannus invècias de portai profetus po s’intendi mellus. Chi pighendi calchi meixina si nd’acatais de acinnus no disìgiaus, no tocat a no pigai sa meixina ma a ddu fai sciri lueguetotu a su dotori chi at a donai consillus utilosus. S’arregordaus puru chi no bastat sceti a pigai is meixinas ma nc’at abbisòngiu de sighiri unu stili de vida moderau chi est de fundamentu po sa prevennidura de is maladias de su coru, po averiguai mellus sa patalogia e smenguai s’arriscu de cunseghèntzias. Si consillaus de sighiri unu regìmini alimentari sanu, sceberendi pruschetotu frutora e birdura, smenguendi s’impreu de sali, reduendi de bufai alcool, circhendi de no pigai pesu, acabbendi de pipai e abarrendi sulenus.

S’avertimentu est de no sartai is vìsitas de cuntrollu anca de su cardiòlugu po biri comenti est andendi sa cura.

**Fibrilladura atriali.**

Consillaus de averiguai fatu-fatu comenti funt funtzionendi is arrigus e su figau po stabiliri comenti sighiri sa terapia cun is meixinas contra sa calladura de su sànguini e po annoai su pranu terapèuticu (chi est bàlidu po ses mesis).

**Pacemaker.**

In su mentris de s’arricòveru dd’eus fatu s’impiantu de su pacemaker, unu disposìtivu elètricu chi agiudat su coru a traballai. Ddi consillaus de no carrigai meda su bratzu de sa parti innui at tentu s’interventu e de no dormiri in cussu costau. Chi sa ferida cumentzat a s’unfrai, fait a ddoi ponni bursas de ghiàciu, duas o tres bortas a sa dì e tocat a ddu fai sciri a is dotoris de su repartu tzerriendi-ddus a su telèfonu a su nùmeru 0709378222. Chi sa ferida si pìtziat meda fait a pigai tachipirina, 1 gr fintzas tres bortas a sa dì, a distàntzia de 8 oras s’una de s’àtera, ma sceti si seis segurus de no essi allèrgicus. Prus a innantis, in sa dì cuncordada po su primu cuntrollu tocat a andai a s’ambulatòriu de cardiologia chi s’gatat in su de tres pranus de custu ispidali.

Si donaus puru unu dispositivu de monitoràgiu po averiguai su funtzionamentu de su pacemaker de atesu, chi tocat a ponni acanta de su letu, a no prus de duus metrus, e lassai sèmpiri collegau a sa retza elètrica. Custu servìtziu de monitoràgiu de atesu no balit comenti su parri de su dotori, e si incapitat un’urgèntzia mellus a intendi su dotori o andai in deretura a su “Pronto Soccorso”.

**Scompensu de su coru.**

Su consillu est de apoderai su pesu chi si tenit donendi atentu a no pigai chilus in prus e pruschetotu in pagu tempus (prus de 2 chilus in 3 diis). Candu bieus unu peioramentu de sa saludi (afannu, strachesa, dificurtadi a si movi e fai sfortzus) tocat a ddu fai sciri a su dotori de famìlia o a su dotori cardiòlogu chi s’est sighendi.